Michael Valgren
Michael Valgren er en dansk cykelrytter, der kører for det amerikanske hold EF Education-Nippo Development Team. Han har bl.a. vundet Post Danmark Rundt to gange (2014 og 2016) samt endagsløbet Amstel Gold Race i 2018.
Michael Valgren begyndte at cykle i Thy Cykle Ring og kørte senere for bl.a. Odense Junior, inden han i 2011 blev professionel på det danske hold Glud & Marstrand. I 2014 skiftede han til Tinkoff-Saxo, og samme år blev han dansk mester på landevej og samlet vinder af Post Danmark Rundt; han gentog bedriften i 2016. Michael Valgren debuterede i Vuelta a España i 2014 og i Tour de France i 2015.
Michael Valgrens helt store gennembrud kom i 2018, da han vandt både Amstel Gold Race og det belgiske endagsløb Omloop Het Nieuwsblad, ligesom det blev til en 4.-plads i Flandern Rundt. I 2021 fik han bronze ved VM i landevejscykling.
Efter et alvorligt styrt i det franske etapeløb Route d’Occitanie i juni 2022 måtte Valgren holde en længere pause fra cykelløb. Han gjorde comeback i april 2023 i det franske cykelløb Region Pays de la Loire Tour (tidligere kendt som Circuit de la Sarthe) på i alt fire etaper.
Michael Valgren blev kåret til Årets Cykelrytter i Danmark i både 2014 og 2018.